b'\n_START_ARTICLE_\nRusijos rublis\n_START_SECTION_\nIstorija\n_START_PARAGRAPH_\nDabartini\xc5\xb3 pinig\xc5\xb3 prototipai buvo sidabro liejinio juostel\xc4\x97s. J\xc5\xb3 vert\xc4\x97 buvo nurodoma \xc4\xafkertant tam tikr\xc4\x85 kiek\xc4\xaf \xc4\xafkirt\xc5\xb3. \xc5\xbdodis rublis (nuo slavi\xc5\xa1ko \xd1\x80\xd1\x83\xd0\xb1\xd0\xb8\xd1\x82\xd1\x8c\xc2\xa0\xe2\x80\x93 \xe2\x80\x9ekirsti, kapoti\xe2\x80\x9c) atsirado XIII am\xc5\xbeiuje Novgorode ir rei\xc5\xa1k\xc4\x97 pus\xc4\x99 grivinos, tai yra, apie 200 gram\xc5\xb3 sidabro. 1704\xc2\xa0m. Petras I \xc4\xafved\xc4\x97 kaldintas rublio monetas ir nustat\xc4\x97 nuolatin\xc4\x99 jos vert\xc4\x99\xc2\xa0\xe2\x80\x93 28 g. sidabro. 1769\xc2\xa0m. prad\xc4\x97tos naudoti rublio asignacijos\xc2\xa0\xe2\x80\x93 popierinis vekselis su ranka \xc4\xafra\xc5\xa1yta paskolos verte rubliais. 1849\xc2\xa0m. asignacijos prad\xc4\x97tos spausdinti i\xc5\xa1 karto nurodant j\xc5\xb3 vert\xc4\x99 sidabru. Nuo 1897\xc2\xa0m. pagrindine Rusijos valiuta tapo auksinis rublis._NEWLINE_Nuo 1919\xc2\xa0m. tarybinis rublis buvo leid\xc5\xbeiamas tik kaip popierinis kredito bilietas. 1961\xc2\xa0m. \xc4\xaf TSRS vidaus apyvart\xc4\x85 buvo i\xc5\xa1leisti aukso atsargomis dengti TSRS valstybinio banko bilietai (nuo 25 rubli\xc5\xb3 nominalo), kuriuos keitimui priimdavo ir u\xc5\xbesienio bankai. Kartu i\xc5\xa1leista ir vario, alavo ir nikelio lydinio rublio moneta. V\xc4\x97liau pasirod\xc4\x97 ir jubiliejin\xc4\x97s metalin\xc4\x97s rublio monetos._NEWLINE_Rusijos federacija 1991\xc2\xa0m. prad\xc4\x97jo leisti \xc4\xafvairaus nominalo banko bilietus ir kalti metalines rublio monetas. Ta\xc4\x8diau vidaus apyvartoje pla\xc4\x8diau buvo naudojamas vadinamasis \xe2\x80\x9es\xc4\x85lyginis vienetas\xe2\x80\x9c\xc2\xa0\xe2\x80\x93 dolerio atitikmuo. 2006\xc2\xa0m. gegu\xc5\xbe\xc4\x97s 24 d. Rusijos Valstyb\xc4\x97s D\xc5\xabma pri\xc4\x97m\xc4\x97 \xc4\xafstatym\xc4\x85, draud\xc5\xbeiant\xc4\xaf vidaus apyvartoje ir \xc4\xafmoni\xc5\xb3 bei biud\xc5\xbeetin\xc4\x97je buhalterijoje naudoti kitas valiutas. Valdininkui, \xc5\xbeiniasklaidoje pavartojusiam s\xc4\x85lyginio vieneto s\xc4\x85vok\xc4\x85, gresia nuo 40 iki 50 MPOT bauda. (MPOT = 100 rubli\xc5\xb3)._NEWLINE_Rublio \xc5\xa1imtosios dalies pavadinimas kapeika kil\xc4\x99s i\xc5\xa1 ilg\xc4\x85 laik\xc4\x85 ant \xc5\xa1i\xc5\xb3 monet\xc5\xb3 vaizduoto kario su ietimi (rus. \xd0\xba\xd0\xbe\xd0\xbf\xd1\x8c\xd0\xb5).'